Урындағы халыҡ хәтерендә һаҡланып ҡалған риүәйәт буйынса, хәҙерге Ейәнсура районы биләмәһендә бик боронғо дәүерҙә Өҫкәлек йылғаһы буйында урынлашҡан Аҡтау итәгендә ҙур күл булған, ул ҡарағас менән уратылып алынған була, һыуы шифалы, таҙа. Башҡорттар шул тирәлә, аҡ тирмәләр ҡороп, йәйләгән. Аҡтау тауы үҙе бер мөғжизә булғанлыҡтан Үҫәргән халҡы уны изгеләштергән. Хатта Сыңғыҙ хан был ерҙәргә аяҡ баҫырға баҙнат итмәгән. Тик ҡырғыҙ-ҡаҙаҡ яуы ябырылып, халыҡты бөлдөргән. Урындағы халыҡ тау өсөн ҡаты алышҡан, әммә күпкә көслөрәк булған дошман аҫабаларҙы күлгә ырғытҡан, арттарынан эре таштар ташлап, тупраҡ менән күмгән. Шул ваҡытта Ғәббәс, Өмбәт, Ҡырғыҙ Муйнағы ауылдары барлыҡҡа килгән, тиҙәр.